b"\n_START_ARTICLE_\nK\xc3\xa9niebacoro\n_START_PARAGRAPH_\nEl tractat de K\xc3\xa9niebacoro fou un acord entre Fran\xc3\xa7a i l'estat de Samori Tur\xc3\xa9, conegut tamb\xc3\xa9 com a Wassulu (Ouassoulou) o Imperi Manding, signat el 1886._NEWLINE_El governador del territori de l'Alt Senegal, Frey, havia tingut not\xc3\xadcies que tota la regi\xc3\xb3 entre Bakel i Kayes s'havia revoltat sota la direcci\xc3\xb3 de Mahmadou Lamine i els rebels havien enva\xc3\xaft el Bundu o Bondou on havien massacrat als partidaris de Fran\xc3\xa7a i que les forces franceses havien patit una greu derrota a Koungel. Frey va haver d'enviar gran part de les seves forces cap a Kayes i va voler pactar la neutralitat amb Samori, encarregant negociacions en aquest sentit al capit\xc3\xa0 Tournier encara que calguessin algunes concessions. Des de Bamako Frey va enviar una ambaixada a Samori que ara era a K\xc3\xa9niebacoro, per convenir les condicions de la pau. Les condicions exigides per Fran\xc3\xa7a eren la ren\xc3\xbancia a tota pretensi\xc3\xb3 a la riba esquerra del N\xc3\xadger que fou acceptada i el 25 de mar\xc3\xa7 de 1886 es va signar el tractat de pau de K\xc3\xa9niebacoro que recollia els acords._NEWLINE_Els problemes francesos amb Mahmadou Lamine van provocar el descontentament de Samori amb el tractat i en va renegociar les cl\xc3\xa0usules: un annex al tractat es va signar el 16 d'abril de 1886, segons el qual l'autoritat francesa seria total a la riba esquerre del N\xc3\xadger, excepte al Bour\xc3\xa9 i al pa\xc3\xads manding de Kangaba, del que Samori restaria com a protector si m\xc3\xa9s no nominal; els comandants francesos de Bamako i de Niagassola s'abstindrien de tota acci\xc3\xb3 en aquests dos territoris._NEWLINE_Com a mostra de bona voluntat Samori va permetre que el seu fill preferit, Diaoul\xc3\xa9-Karamoko, visit\xc3\xa9s Fran\xc3\xa7a convidat pel comandant superior. Frey pensava que al veure la pot\xc3\xa8ncia de Fran\xc3\xa7a Samori quedaria conven\xc3\xa7ut que li convenia la pau. El jove pr\xc3\xadncep, de 17 anys, va visitar durant un mes Par\xc3\xads i altres llocs de Fran\xc3\xa7a, on fou cobert de regals, honors i atencions."